b'\n_START_ARTICLE_\nSabot\xc3\xb8ren\n_START_PARAGRAPH_\nSabot\xc3\xb8ren var en illegal avis som ble utgitt i Norge i krigens siste m\xc3\xa5neder. Den kom med undertittelen \xc2\xabOrgan for Sabot\xc3\xb8renes Landsforbund\xc2\xbb. Bak avisen sto motstandsfolk fra Norges Kommunistiske Parti._NEWLINE_Avisen kom med f\xc3\xb8rste nummer i januar 1945, og rakk fire utgaver f\xc3\xb8r frigj\xc3\xb8ringen. Sabot\xc3\xb8ren var teknisk sett en av de mest avanserte illegale avisene motstandsbevegelsen klarte \xc3\xa5 produsere under krigen. Den kom i trykt versjon, med b\xc3\xa5de fotografier og tegninger._NEWLINE_Sabot\xc3\xb8ren inneholdt ikke bare oppfordringer til sivil ulydighet og sabotasje, men ga detaljerte veiledninger: Den inneholdt for eksempel pedagogiske beskrivelser og tegninger som viste hvordan lokomotiver og jernbanelinjer kunne settes ut av spill. Man anbefalte \xc3\xa5 \xc3\xb8delegge sm\xc3\xb8resystemer s\xc3\xa5 hjul gikk varme, sabotere bremsesystemer, tette vannkjeler og bruke sprengstoff. Kapping av signal- og telegrafledninger samt ombytting av merkingen p\xc3\xa5 jernbanevognene var ogs\xc3\xa5 effektivt._NEWLINE_Sabot\xc3\xb8ren brakte en rekke rapporter fra vellykkede sabotasjeaksjoner. Arne Taraldsen sto for noen av tegningene i avisen.'